Delavnica za ljubitelje piva Zgodba o slovenskem hmelju in pivu

Delavnica Zgodba o slovenskem hmelju in pivu je pripravljena v času enega največjih strokovnih dogodkov v pivovarstvu na svetu, 36. EBC kongresa (European Brewery Convention), Evropskega pivovarskega kongresa, ki bo od 14. do 18. maja 2017 prvič v Ljubljani.  Delavnica bo v torek, 16. maja od 17h do 20h v Klubu Cankarjevega doma. 

Je darilo domačim ljubiteljem piva in laični javnosti, saj se Slovenija lahko pohvali z izjemno bogato tradicijo pivovarstva, odlikuje jo kreativnost okusov in receptur domačih pivovarjev. Zato naj bo poklon tudi ugledu domače pivovarske industrije.

Šest izjemnih predavateljev bo udeležencem preneslo ključne informacije o nastajanju, recepturah, okusih, o domačem trgu, o zdravju in pokušanju piva. Predstavljamo jih v nadaljevanju.

[bookmark: _GoBack]Vstopnice po 10 evrov na blagajni CD, na prodajnih mestih Petrola in preko spletnih strani http://www.cd-cc.si/sl/nakup-vstopnic/ ter www.mojekarte.si/si.Udeleženci dobijo darilo in degustacijo piva. Vabljeni, toda pohitite, število sedežev je omejeno!

Generalni pokrovitelj: Pivovarna Laško Union

Zakaj je slovenski hmelj svetovno poznan?
Dr. Andreja Čerenak, Inštitut za hmeljarstvo in pivovarstvo Slovenije, Slovenija
Hmeljarstvo je v Sloveniji intenzivna kmetijska dejavnost in kar 99 % nasadov je posajenih z lastnimi sortami, ki so bile požlahtnjene na Inštitutu za hmeljarstvo in pivovarstvo Slovenije. Po površinah zaseda Slovenija 6. mesto na svetu. Poleg tradicionalnih sort s fino hmeljsko aromo, smo v Sloveniji nedavno vpisali 3 sorte z dišavno aromo, ki dajejo pivu sadno-cvetlični karakter, kar je trend piv močnejšega okusa. Slovenski hmeljarji aktivno spremjamo smernice sodobnih pivovarn, tehnologij in trga. 

[image: ]
Dr. Andreja Čerenak je končala doktorski študij biotehnologije na Biotehniški fakulteti Univerze v Ljubljani. Že kot mlada raziskovalka je bila zaposlena na IHPS. Od leta 2010 je tudi tehnični ekspert EU na Uradu skupnosti za rastlinske sorte. Kot profesorica na Univerzi v Mariboru je mentorica več študentom pri njihovih diplomah, magisterijih in doktoratu s področja žlahtnjenja in hmeljarstva. Je vodilni avtor sedmih novih sort hmelja, vzgojenih na IHPS in številnih znanstvenih člankov, objavljenih v mednarodnih revijah.

Različni načini uporabe hmelja v proizvodnji piva
Dr. Iztok Jože Košir, Inštitut za hmeljarstvo in pivovarstvo Slovenije, Slovenija
Izražanje okusa in arome hmelja v pivu je odvisno tudi od ostalih surovin, ki se uporabljajo v proizvodnji piva in od seva kvasovk, ter njihovega značilnega profila aromatičnih spojin, ki jih oddajajo med vrenjem. Vsaka sorta hmelja ima karakteristično sestavo grenčičnih snovi in eteričnih olj. Poznavanje značilnosti posameznih sort hmelja in njihove pivovarske vrednosti nam daje možnosti kreiranja piv široke palete okusov in arom. 

[image: C:\Dokumenti\iztok\osebno\slikajulij.JPG]
dr. Iztok Jože Košir je diplomiral in doktoriral iz kemije na Univerzi v Ljubljani. Je vodja oddelka za agrokemijo in pivovarstvo na Inštitutu za hmeljarstvo in pivovarstvo Slovenije. Vključen je v raziskovalno in strokovno delo na področju hmeljarstva in pivovarstva s številnimi pivovarnami in društvom hmeljarjev Slovenije. Kot profesor na Univerzi v Mariboru je bil mentor več študentom pri njihovih diplomah in doktorskih nalogah s področja hmelja in pivovarstva. Je soavtor petih novih sort hmelja, vzgojenih na IHPS in številnih znanstvenih člankov, objavljenih v mednarodnih revijah.

Tradicija vs trendi, pogled največjega slovenskega pivovarja 
Jernej Smolnikar, glavni tehnolog, Pivovarna Laško Union, Slovenija
Pivovarni Laško in Union sta pionirja na področju pivovarstva v Sloveniji, danes združeni v skupini Heineken. Več kot uspešno združujeta proizvodnjo tradicionalnih lager piv, skupaj s prilagajanjem trendom svetovne pivovarske scene, ob tem pa se skrbno držita načel o trajnostnem razvoju podjetja in vplivu na okolje. Širok spekter znanj in neprecenljivih izkušenj pivovarni s pridom vedno bolj izkoriščata tudi pri proizvodnji novih vrst piva, ki jih narekujejo trendi v pivovarstvu in z inovativnimi idejami skrbijo za zadovoljstvo vedno bolj zahtevnih ljubiteljev piva. 
[image: ]
Jernej Smolnikar je glavni tehnolog v podjetju Pivovarna Laško Union. Njegova pivovarska pot se je začela z opravljanjem obvezne prakse kot študent, s študentskim delom v oddelku službe kakovosti ter nato razvoja v Pivovarni Union. V podjetju se je zaposlil takoj po opravljeni diplomski nalogi. Kot tehnolog skrbi za nadzor proizvodnje piva in tehnoloških postopkov, testov, ki vključujejo izboljšanje kakovosti piva, vedno več pa z razvojem novih vrst piva in inovacij na področju pivovarstva. 




Sprehod skozi slovenske pivovarne, piva in trende 
Andrej Colarič in Davor Mišmaš, strokovnjaka za pivo, Pivopis
V Sloveniji po letu 2008 beležimo izjemno širitev v pivovarstvu, ki ga lahko ocenimo z  novo dobo pivovarstva. Številne definicije so takrat skorajda čez noč postale arhaične in potrebne so bile korenite spremembe.  Današnje moderno pivovarstvo v Sloveniji pozna različne tipe pivovarn, predvsem se razlikujejo glede na koncept delovanja in velikost. V svetu so znane štiri glavne pivovarske šole, ki jim sledijo tudi naši pivovarski predstavniki ter tako predstavljajo aktualne trende na tem področju.
[image: ]
Andrej Colarič je ustanovitelj portala Pivopis.si. V širši regiji je edini nosilec certifikata Cicerone, enega najprestižnejših nazivov za poznavalce piva na svetu. Ima veliko izkušenj z vodenjem interaktivnih degustacij butičnega piva in sodeluje z vrhunskimi restavracijami. 
Davor Mišmaš je eden najboljših domačih pivovarjev, ki je za svoje pivo prejel številne nagrade. Svoje znanje deli kot glavni predavatelj na tečajih varjenja piva ekipe Pivopis.si. Andrej in Davor sta skupaj napisala tudi moderno knjigo o pivu, ki je pod naslovom Pivo, pijača doživetja izšla maja 2016.  

Pivo in zdravje - zmerno uživanje piva kot del zdravega načina življenja
Dr. Lovro Stanovnik, profesor farmakologije v pokoju
Pitje piva v zmernih količinah lahko pozitivno vpliva na pričakovano življenjsko dobo. Ta učinek gre deloma na račun alkohola v njem, deloma pa je posledica delovanja nekaterih drugih sestavin piva. Knjižica z naslovom  'Pivo in zdravje - Zmerno uživanje piva kot del zdravega načina življenja', ki jo je izdal Znanstveni odbor pri Nizozemskem inštitutu za znanje o pivu (Scientific Committee  at the Dutch Beer Knowledge Institute) je poljudno prikazan povzetek številnih ključnih znanstvenih raziskav o vplivu piva na zdravje. Knjižica bo na voljo tudi v slovenskem prevodu.
[image: D:\Slike\Lovro\Farmakol\Sodelavci\L_Stanovnik.jpg]Dr. Lovro Stanovnik je diplomant medicine Medicinske fakultete v Ljubljani, leta 1985 je doktoral s temo "Prispevek k poznavanju vloge histamina pri eksokrini sekreciji". Bil je zaposlen na Inštitutu za farmakologijo in eksperimentalno toksikologijo, Medicinske fakultete. Izpopolnjeval se je v Laboratoriju farmakologije, Medicinske fakultete v Parizu, kot štipendist Mednarodnega združenja za farmakologijo (IUPHAR). Aktiven je bil tudi v znanstveno-raziskovalni dejavnosti in pedagoškem delu. Poučeval pouk farmakologije za študente medicine in stomatologije,  za študente oddelka za biologijo Biotehniške fakultete.

Profili okusov v slovenskih hmeljih in najboljše senzorične prakse
Boris Gadzov, FlavorActiV Limited, Velika Britanija
Visoka kakovost, svežina, stabilnost, okus in doslednost od serije do serije so bistvene zahteve za vse pivovarne. Pivski okusi niso statični, se nenehno spreminjajo, spremembe pa zahtevajo senzorično analizo na vsaki stopnji. Dobro poznavanje in razumevanje različnih sort hmelja in edinstvenost profilov okusa, je lahko koristno za vse pivovarne, poklicne sodnike ali someljeje piva. 

Boris je direktor podjetja FlavorActiV od leta 2009. Kariero je začel kot manager, strokovni trener in svetovalec kakovosti proizvodov. Obiskal je več kot 200 pivovarn na svetu. Uspešno je razvil poslovanje podjetja tudi izven Velike Britanije. Preden se je pridružil ekipi FlavorActiV je pridobil doktorat iz molekularne mikrobiologijo na Univerzi na Dunaju.

